《满江红 其三 青墩夏咏，和陈其年江村韵》
清代·董元恺

长日阴阴，隔阛阓、超然城市。见一带、波蕖冉冉，汀蒲靡靡。

照箸冷淘槐叶脆，胶唇环饼松花美。更烂蒸、香齑白鱼肥，冰厨里。

微吟倦，眠迟起。独酌罢，炊菰米。想田夫风味，年年如此。

闲课阿奴锄白术，忙催竖子寻苍耳。只微躯、药物满园中，沾沾喜。

作者简介：清江苏长洲人，字舜民。顺治十七年举人。后遭诖误，际遇坎坷，故其词激昂哀怨。有《苍梧词》。